S-210/2013

Mál þetta, sem var dómtekið 30. apríl sl. er höfðað af lögreglustjóranum á höfuðborgarsvæðinu með ákæru, dagsettri 19. mars 2013, á hendur S-kk-þgf H-kk-þgf E-kk-þgf, kt. 000000-0000, xxxxxxxxxxxx, Reykjavík, fyrir eftirtalin brot framin í Reykjavík:

I.

Líkamsárás með því að hafa þriðjudaginn 18. desember 2012, á ótilgreindum stað skammt frá Austurbæjarskóla við Barónsstíg 32, gripið í A, kt. 000000-0000, og skellt honum utan í hús, með þeim afleiðingum að höfuð hans skall í rúðu og hann féll í götuna, allt með þeim afleiðingum að hann hlaut höfuðverk og eymsli á vinstri síðu.

Er talið að brot þetta varði við 1. mgr. 217. gr. almennra hegningarlaga nr. 19/1940, sbr. 10. gr. laga nr. 20/1981.

II.

Hótanir með því að hafa þriðjudaginn 18. desember 2012, í Austurbæjarskóla við Barónsstíg 32, með ógnandi hætti hótað A, kt. 000000-0000 og B, kt. 000000-0000, líkamsmeiðingum en ákærði sagði við þá „þið eruð heppnir að sjá foreldra ykkar aftur eftir það sem þið hafið gert“ og „ef þetta hefði gerst í Breiðholtinu í gamla daga þá hefðuð þið verið drepnir“ en hótanirnar voru til þess fallnar að vekja hjá þeim ótta um líf sitt og heilbrigði.

Er talið að brot þetta varði við 233. gr. almennra hegningarlaga nr. 19/1940.

III.

Umferðarlagabrot:

1. Að kvöldi mánudagsins 14. janúar 2013, ekið bifreiðinni UD-249, án þess að hafa öðlast ökuréttindi og óhæfur um að stjórna henni örugglega vegna áhrifa ávana- og fíkniefna (í blóð mældist tetrahýdrókannabínól 7,5 ng/ml), norður Frakkastíg og gegn rauðu umferðarljósi á gatnamótum Frakkastígs og Hverfisgötu uns lögregla stöðvaði akstur bifreiðarinnar á bifreiðastæði við Hverfisgötu, skammt austan við Frakkastíg.

2. Laugardaginn 16. febrúar 2013, ekið bifreiðinni UD-249, án þess að hafa öðlast ökuréttindi og óhæfur um að stjórna henni örugglega vegna áhrifa ávana- og fíkniefna (í blóð mældist tetrahýdrókannabínól 23 ng/ml), austur Bústaðaveg uns lögregla stöðvaði akstur bifreiðarinnar á Bústaðavegi við Flugvallarveg.

Er talið að brot þessi varði við 1., sbr. 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007 en brot skv. lið III-1 auk þess við 1. mgr. 5. gr, sbr. 100. gr. umferðarlaga nr. 50/1987.

Er þess krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, skv. 101. og 102. gr. nefndra umferðarlaga, sbr. 25. og 26. gr. laga nr. 44/1993, sbr. 18. gr. laga nr. 66/2006.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu, er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júlí árið 1984. Samkvæmt sakavottorði hans hefur hann fjórum sinnum gengist undir sátt við lögreglustjórann á höfuðborgarsvæðinu vegna umferðarlaga- og ávana- og fíkniefnalagabrota. Þá hefur hann fjórum sinnum hlotið dóma vegna þjófnaða, tilraunar til þjófnaðar, brota gegn umferðarlögum og brota gegn lögum um ávana- og fíkniefni. Ákærði hefur í þrígang verið sviptur ökurétti, en með dómi frá 7. desember 2012 var ákærði sviptur ökurétti í eitt ár frá 16. apríl 2013 og gert að greiða sekt vegna brota gegn 1. mgr. 48. gr., 1. mgr., sbr. 3. mgr., 37. gr., 1. og 2. mgr. 45. gr. a. og 1. mgr. 93. gr. Við ákvörðun refsingar verður meðal annars litið til þess að ákærði hefur ekki áður gerst sekur um ofbeldisbrot. Drengir þeir sem ákærði veittist að spörkuðu í hurð hjá ákærða, sem brást reiður við og elti þá. Um unga drengi var að ræða sem óttuðust ákærða. Með hliðsjón af framangreindu og með vísan til 77. gr. almennra hegningarlaga þykir refsing ákærða hæfilega ákveðin fangelsi í 90 daga. Rétt þykir að fresta fullnustu refsingarinnar og skal hún falla niður að liðnum tveimur árum haldi ákærði almennt skilorð 57. gr. almennra hegningarlaga nr. 19/1940, með áorðnum breytingum.

Ákærði er sviptur ökurétti í þrjú ár frá 16. apríl 2014.

Ákærði greiði 178.126 krónur í sakarkostnað.

Af hálfu ákæruvaldsins flutti málið D-kvk-nf Ö-kvk-nf V-kvk-nf aðstoðarsaksóknari.

B-kvk-nf B-kvk-nf héraðsdómari kveður upp þennan dóm.

D Ó M S O R Ð :

Ákærði, S-kk-nf H-kk-nf E-kk-nf sæti fangelsi í 90 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði er sviptur ökurétti í þrjú ár frá 16. apríl 2014.

Ákærði greiði 178.126 krónur í sakarkostnað.

B-kvk-nf B-kvk-nf